b"\n_START_ARTICLE_\nL. M. Montgomery\n_START_SECTION_\nEl\xc3\xa4m\xc3\xa4\n_START_PARAGRAPH_\nL. M. Montgomery syntyi Cliftonissa, Prinssi Edwardin saarella. H\xc3\xa4nen \xc3\xa4itins\xc3\xa4 Clara Woolner MacNeill Montgomery kuoli tuberkuloosiin Montgomeryn ollessa kaksivuotias, ja h\xc3\xa4nen is\xc3\xa4ns\xc3\xa4, Hugh John Montgomery, j\xc3\xa4tti Maudin t\xc3\xa4m\xc3\xa4n \xc3\xa4idinpuoleisten isovanhempien huostaan. Hugh Montgomery matkusti l\xc3\xa4nteen ja asettui Saskatchewaniin Prince Albert -nimiseen kaupunkiin. Hugh Montgomery avioitui my\xc3\xb6hemmin uudelleen ja Mary Anne McCraesta tuli Montgomeryn \xc3\xa4itipuoli. Maud asui vuoden 1890 is\xc3\xa4ns\xc3\xa4 ja \xc3\xa4itipuolensa luona, mutta palasi isovanhempiensa luo Cavendishiin. _NEWLINE_L. M. Montgomery luki paljon nuoruudessaan ja sai ensimm\xc3\xa4isen runonsa julkaistuksi 15-vuotiaana. H\xc3\xa4n hankki ensin opettajantodistuksen vuonna 1895 ja opiskeli sen j\xc3\xa4lkeen kirjallisuutta Dalhousen yliopistossa Halifaxissa. Montgomery toimi opettajana Prinssi Edwardin saaren kouluissa. H\xc3\xa4n ty\xc3\xb6skenteli my\xc3\xb6s halifaxilaisissa sanomalehdiss\xc3\xa4 vuosina 1901 ja 1902 ennen kuin h\xc3\xa4nen iso\xc3\xa4itins\xc3\xa4 heikkenev\xc3\xa4 terveys pakotti h\xc3\xa4net palaamaan Cavendishiin. T\xc3\xa4ll\xc3\xb6in syntyi my\xc3\xb6s ensimm\xc3\xa4inen Anna-kirja, joka julkaistiin vuonna 1908 Montgomeryn ollessa 34-vuotias._NEWLINE_Montgomery ehti olla kihloissa pariin otteeseen ennen kuin h\xc3\xa4n vuonna 1906 kihlautui salaa pastori Ewan McDonaldin kanssa. Pari meni naimisiin vuonna 1911 Maudin iso\xc3\xa4idin kuoltua. Aviopari McDonald muutti pois Maudin rakastamalta Prinssi Edwardin saarelta Ontarioon, josta pastori oli saanut ty\xc3\xb6paikan. Montgomery oli avioituessaan 36-vuotias. Heille syntyi kolme poikaa, Chester Cameron (1912\xe2\x80\x931964), Hugh Alexander (syntyi ja kuoli 1914) ja Ewan Stuart (1915\xe2\x80\x931982)._NEWLINE_Ewan McDonald osoittautui masennukseen taipuvaiseksi, mik\xc3\xa4 varjosti Montgomeryn menestyst\xc3\xa4, ja 1930-luvun lopulla Montgomery koki itsekin murtuvansa. Aviomiehen masennuksen lis\xc3\xa4ksi h\xc3\xa4nt\xc3\xa4 painoivat laman aiheuttamat taloudelliset huolet ja oma heikkenev\xc3\xa4 terveys. Montgomery kuoli ennen aviomiest\xc3\xa4\xc3\xa4n 1942, ja h\xc3\xa4net haudattiin Cavendishin hautausmaalle. Pitk\xc3\xa4\xc3\xa4n kuolinsyyksi luultiin vakavaa syd\xc3\xa4nsairautta. Syksyll\xc3\xa4 2008 pojantyt\xc3\xa4r Kate Macdonald Butler kuitenkin paljasti masentuneen Montgomeryn tehneen itsemurhan l\xc3\xa4\xc3\xa4kkeiden yliannostuksella._NEWLINE_Montgomery ehti elinaikanaan kirjoittaa yli 20 romaania ja kaksi novellikokoelmaa. Vuonna 1917 h\xc3\xa4n kirjoitti kirjailijanurastaan teoksen The Alpine Path. My\xc3\xb6hemmin on julkaistu kymmenen novellikokoelmaa, joihin kuhunkin on koottu tietyn aiheen mukaan Montgomeryn lehdiss\xc3\xa4 julkaisemia novelleja. Vuonna 1985 alettiin julkaista h\xc3\xa4nen vuosina 1889\xe2\x80\x931942 kirjoittamiaan p\xc3\xa4iv\xc3\xa4kirjoja. Viimeinen Anna-sarjaan kuuluva teos The Blythes are Quoted ilmestyi Kanadassa syksyll\xc3\xa4 2009, samoin Suomessa. Se sis\xc3\xa4lt\xc3\xa4\xc3\xa4 novelleja, joita h\xc3\xa4n oli julkaissut jo aiemmin lehdiss\xc3\xa4, mutta jotka h\xc3\xa4n nyt kokosi yhdeksi kirjaksi. Teos on tummas\xc3\xa4vyinen, poikkeaa muista Montgomeryn teoksista, mutta p\xc3\xa4iv\xc3\xa4kirjoihin tutustuneelle sen tyyli ei ole yll\xc3\xa4tys.\n_START_SECTION_\nAnna ja Emilia\n_START_PARAGRAPH_\nEnsimm\xc3\xa4inen Anna-kirja, Annan nuoruusvuodet (Anne of Green Gables), valmistui jo vuonna 1905, mutta Montgomerylla oli vaikeuksia l\xc3\xb6yt\xc3\xa4\xc3\xa4 sille kustantajaa. Lopulta h\xc3\xa4n luovutti ja pani kirjan s\xc3\xa4il\xc3\xb6\xc3\xb6n, kunnes kolme vuotta my\xc3\xb6hemmin The Page Company of Boston suostui julkaisemaan sen. Anna-sarjan kirjat saivat suuren suosion. Sittemmin Anna-kirjat on k\xc3\xa4\xc3\xa4nnetty kokonaan tai osittain jo noin 40 eri kielelle. Suomeksi  Annan nuoruusvuodet ilmestyi ensi kerran vuonna 1920._NEWLINE_Anna on punatukkainen pisamanaamainen orpotytt\xc3\xb6, joka joutuu vahingossa poikaa toivoneiden lapsettomien sisarusten Matthew'n ja Marillan kasvatiksi. Anna on vilkas, herkk\xc3\xa4, puhelias ja h\xc3\xa4nell\xc3\xa4 on vilkas mielikuvitus, joten h\xc3\xa4n joutuu huimiin seikkailuihin. Ensimm\xc3\xa4isen kirjan alkaessa Anna on 11-vuotias ja loppuessa 16-vuotias. Tytt\xc3\xb6kirjoiksi erikoista on, ett\xc3\xa4 Montgomery jatkoi Annan tarinaa \xe2\x80\x9donnellisena el\xc3\xa4m\xc3\xa4ns\xc3\xa4 loppuun asti\xe2\x80\x9d \xe2\x80\x93 viimeisess\xc3\xa4 kirjassa Kotikunnaan Rilla Anna on 53-vuotias, ja tarina keskittyykin paljon h\xc3\xa4nen tytt\xc3\xa4reens\xc3\xa4 Rillaan sek\xc3\xa4 Kanadan nuorten miesten l\xc3\xa4ht\xc3\xb6\xc3\xb6n Eurooppaan maailmansotaan._NEWLINE_Anna-kirjat sijoittuvat Prinssi Edwardin saarelle ja alueella on paljon niihin liittyvi\xc3\xa4 turistikohteita. Montgomery on sijoittanut niihin paljon lapsuusmuistojaan. _NEWLINE_Toisen kirjasarjan Pieni runotytt\xc3\xb6 p\xc3\xa4\xc3\xa4henkil\xc3\xb6 Emilia on my\xc3\xb6s orpo, joka is\xc3\xa4ns\xc3\xa4 kuoleman j\xc3\xa4lkeen joutuu \xc3\xa4itins\xc3\xa4 perinteit\xc3\xa4 kunnioittavien sukulaisten huomaan ja taistelee itselleen mahdollisuuden julkaista runojaan. Runotytt\xc3\xb6-sarja on selv\xc3\xa4sti Anna-kirjoja synkempi sek\xc3\xa4 tapahtumiltaan ett\xc3\xa4 yleiss\xc3\xa4vylt\xc3\xa4\xc3\xa4n. Emilia riutuu ensin nuorena ankaran t\xc3\xa4tins\xc3\xa4 kasvattamana ja my\xc3\xb6hemmin rakkaudessa ja luomisentuskassa kasvaessaan aikuiseksi._NEWLINE_Tarinat Vihervaaran Annasta ja Uudenkuun Emiliasta on filmattu televisiosarjoiksi. My\xc3\xb6s Kanadassa suosittu televisiosarja Tie Avonleaan perustuu Montgomeryn kirjoihin._NEWLINE_Kustantajan toivomuksesta Montgomeryn etunimi\xc3\xa4 ei julkistettu kirjojen ilmestyess\xc3\xa4 ehk\xc3\xa4 siksi, ett\xc3\xa4 naiskirjailijaa ei otettaisi vakavasti."